Според Лондонския протокол от 1852 Дания е призната за обединена държава, но впоследствие се противопоставя на Прусия и Австрия по въпроса за притежанието на херцогствата Шлезвиг, Холщайн и Лауенбург. Официално Германо-датската война започва на 1 февруари 1864 г. Дания губи войната и в мирния договор, подпсан във Виена, Кристиан IX е задължен да отстъпи херцогствата на Германския съюз. Така Шлезвиг става част от Прусия и 1867 заедно с Холщайн образува пруската провинция Шлезвиг-Холщайн. Населението на Шлезвиг тогава е главно от датчани, които са подложени на множество репресии от пруската власт, но надеждите за обединение с Дания остават живи.